Osztálykirándulás: hová és mennyiért?
Csongrád megye - Változatos képet mutat a Csongrád megyei iskolák idei osztálykirándulásainak programja. A pedagógusoknak általában az olcsóságra kell törekedniük – ha egyáltalán el tudnak utazni valahová. Mindenféle pályázati forrás, alapítványi támogatás, utazási kedvezmény jól jön a diákok szüleinek.
Esztergom, Visegrád, Szeged és Erdély is szerepel a csongrádi Gróf Széchenyi István Általános Iskola osztályainak idei úti céljai között. A legtöbb évfolyamban mindössze egy-két napos kirándulást terveznek. A hatodikosok például egy szegedi tanyán tesznek egynapos látogatást, amelynek költsége – egy korábbi hulladékgyûjtésnek köszönhetõen – 3200 forintra redukálódott diákonként.
– Az utóbbi két-három évben már szerényebbek az osztálykirándulásaink, igyekszünk visszafogottan tervezni, hogy ne terheljük meg nagyon a szülõk pénztárcáját. Régebben nem volt ritka a hétvégével egybekötött, 3–4 napos kirándulás sem, ma már jellemzõen ennél rövidebb programok maradnak – beszélt a változásokról Csüllögné Balogh Judit tagintézmény-vezetõ. – A május végén, június elején lezajló osztálykirándulásokat lehetõségeihez mérten az iskola alapítványa is támogatja. A nyolcadikosok a ballagási költségek miatt idén nem utaznak sehová – fûzte hozzá.
A szegedi Gregor József Általános Iskola 4. a és b osztálya közösen kirándul az idén: június 8-án indulnak, Visegrádon lesz a szálláshelyük.
– Most elõször fordult elõ, hogy felkértünk egy utazási irodát a szervezésre. Komplett programot ajánlottak, amelynek alakításába mi is beleszólhattunk. Személyenként 13 ezer forint az osztálykirándulás mindennel együtt, és mindkét napon velünk lesz egy animátor – mondta el a 4. b-sek osztályfõnöke, Ábrahám Zoltánné. Budapesten egy parlamenti látogatással kezdenek, majd sétahajóznak a Dunán, túráznak a budai hegyekben, másnap pedig Visegrádon és Szentendrén járnak be néhány nevezetességet. A tanítónõ szerint az iskolában mind az alsó, mind a felsõ tagozatban a kétnapos kirándulás a legjellemzõbb.
Tavaly és azelõtt pénzhiány miatt nem voltak osztálykiránduláson a makói József Attila Gimnázium jelenlegi 12. C osztályos tanulói, idén azonban március végén–április elején három napot töltöttek Budapesten.
– 8200 forintot kellett fizetni egyénenként, ebben benne volt a szállás – 4 ágyas, fürdõszobás szállodai szobákban –, az útiköltség és a belépõk ára.
Az étkezést mindenki maga oldotta meg. Ha megjelölünk tizenvalahány múzeum közül egyet, akkor úgynevezett befogadó nyilatkozattal ingyen használhatjuk a vasutat. Éltünk ezzel a lehetõséggel: megnéztük a hadtörténeti múzeumot és a Parlamentet. Körülbelül másfél hónapig tartott a szervezés, végig nagyon figyeltem, hogy hová lehet ingyen vagy kedvezményesen bejutni. A Vígszínházban például 350 forintért láttunk egy Shakespeare-darabot – fogalmazott Budainé Keczer Csilla osztályfõnök, magyar–történelem–társadalomismeret szakos tanár. Mint mondta, az õ ötlete nyomán több osztály tervez hasonló kirándulást a fõvárosba, és vannak, akik a szûkös anyagiak miatt nem mennek sehová.
Szeged